  Туспуктэм: Руслан Нуриахметов Наталия Сильвестрова 2024-тӥ арын Удмуртиын анай-атайтэк кылём пиналъёслы улон интызыя ужпумез сэрттыны-пертчыны 904 миллион манет висъялозы. Со кылем арылэсь 70 миллионлы тросгес, ивортӥз элькун тӧролэн но кивалтэтлэн пресс-службазы. 500 миллион манет анай-атайтэк кылемъёслы тыронъёслы мыноз, соин улон инты ас коже басьтыны быгатозы. Сыӵе луонлык 23 аресъем но бадӟымгес егитъёслы чакламын. 2023-тӥ арын озьы 318 адями улон инты басьтӥз. 404 миллион манетэз первичной но вторичной вузпӧръёсысь квартираос басьтыны висъялозы, кудъёссэ бӧрысь анай-атайтэк кылем нылпиослы сётозы. Кылем арын улосвылысь лэсьтӥськонъя, жилищно-коммунальной возёсъя но дыкужымъя министерство 97 квартира басьтӥз.  Та ӧръя ужез туэ но азинтозы. Таяз арын Ижкарын, Глазкарын, Ярын, Дэриын но Вотка ёросысь Новый каргуртын квартираос басьтыны малпало. Озьы ик министерство Кезын, Балезиноын, Шарканын но Гракын квартира вузан сярысь ӵектонъёсты басьтыны чакла.  Пыр-почгес ивортодэт улосвылысь лэсьтӥськонъя, жилищно-коммунальной возёсъя но дыкужымъя министерствоысь 8 (3412) 57-09-05 (доб. 115) телефонъя тодыны луэ. Тодэ вайытом, анай-атайтэк кылем пиналъёслы улон инты висъян ужпумез Удмуртилэн тӧроез чакласа возёз. Тегъёс: анай-атайтэккылемъёс улонинты юрттэт коньдон Удмуртия  